Saoirse McHugh
Is iarpholaiteoir Éireannach agus iarbhall den Chomhaontas Glas í Saoirse McHugh (a rugadh i 1990). B'ise iarrthóir an Chomhaontais Ghlais don pharlaimintcheantar Lár Tíre agus an Iarthuaiscirt i dtoghcháin Pharlaimint na hEorpa 2019.

Sonraí Pearsanta 
Is as Oileán Acla í McHugh. Tá Baitsiléir Eolaíochta aici ó Choláiste na hOllscoile, Baile Átha Cliath agus Máistreacht i dTalmhaíocht Inbhuanaithe agus Slándáil Bia ó Ollscoil Lancaster.

Feachtas Eorpach 2019 
Sheas sí an chéad uair le haghaidh oifige polaitiúla i dtoghchán Eorpach 2019, mar iarrthóir sa pharlaimintcheantar Lár Tíre agus an Iarthuaiscirt. Sheas sí ar chlár a chuir chun cinn ceannasaíocht fuinnimh na hEorpa, aistriú cothrom go dtí geilleagar íseal-charbóin, agus achmhainneacht comhphobal in aghaidh na héigeandála aeráide agus in aghaidh thimthriall an uirbithe. Bhain sí an-aithne amach i laethanta deiridh an fheachtais as a dúshlán láidir do Peter Casey le linn díospóireachta teilifíse. “Millionaires blaming migrants is an old trope and it's boring,” ar McHugh. Chuir sí comhairle ar Casey freisin "go on Dancing with the Stars if you want attention that much."  Oíche an toghcháin, thaispeáin pobalbhreitheanna imeachta McHugh ar 12% de na vótaí céadrogha, agus na meáin ag déanamh cur síos air seo mar "thoradh gan choinne", toisc go raibh McHugh ina hiarrthóir céaduaire. Bhí an toradh seo mar chuid den “Tonn Glas”, a chonaic tacaíocht gan choinne don pháirtí sna toghcháin seo ar fud na hÉireann. Sna fíorthorthaí, fuair McHugh 51,019 (8.58%) vótaí céad rogha, á cur sa séú háit as seacht n-iarrthóir déag.

I ndiaidh Fheachtas Eorpach 2019 
Tar éis thoghchán Eorpach 2019, bhí tuairimíocht sna meáin go rithfeadh McHugh ar son an tsuímh Sheanaid a d'éirigh folamh nuair a bhuaigh an Seanadóir Grace O'Sullivan, ball den Chomhaontas Glas í féin, suíomh i bParlaimint na hEorpa. Pippa Hackett, comhairleoir in Éadan Doire, a fuair ainmniúchán an Pháirtí le dul sa iomaíocht don suíomh sin faoi dheireadh. 

Bhí ráite ag McHugh go bhfuil sí in éadan comhrialtas idir an gComhaontas Glas agus Fianna Fáil nó Fine Gael, ceist a bhí conspóideach laistigh den pháirtí. 

I Mí Dheireadh Fómhair 2019, fuair McHugh an t-ainmniúchán le dul san iomaíocht i nDáilcheantar Mhaigh Eo ar son an Chomhaontais Ghlais in Olltoghchán 2020. Tháinig sí sa seachtú háit, í ag fáil 6.5% de na vótaí céadrogha.

Sular vótáil baill an Chomhaontais Ghlais ar an dréachtchlár rialtais le Fianna Fáil agus Fine Gael a mhol ceannasaíocht an pháirtí don bhallraíocht i Mí Meithimh 2020, ghlaoigh McHugh ar son vóta in aghaidh an bheartais, í ag rá nach Socrú Glas Nua ach "greener business as usual" a bhí i gceist leis, agus go "a true Green New Deal recognises that action to combat climate change will not be successful unless it simultaneously ushers in social and economic reforms that will distribute opportunity more fairly and tackle inequality". I ndeireadh an scéil, rítheadh an beartas, agus 76% den bhallraíocht i bhfabhar air.

D'fhág McHugh an Comhaontas Glas i Mí Iúil 2020.

Tagairtí

Naisc sheachtracha 

Suíomh gréasáin oifigiúil an Chomhaontais Ghlais 
Leathanach an Chomhaontais Ghlais le haghaidh Saoirse McHugh  

Daoine beo
Polaiteoirí na hÉireann
Alumni COBÁC